โฆษกกรมสรรพากร ย้ำ มาตรการลดหย่อนภาษีจากการซื้อสินค้า 3 ประเภท ต้องซื้อระหว่างวันที่ 15 ธันวาคม 2561 ถึง 16 มกราคม 2562 และต้องมีใบกำกับภาษีแบบเต็ม
นายปิ่นสาย สุรัสวดี โฆษกกรมสรรพากร เปิดเผยว่า ที่ประชุมคณะรัฐมนตรีมีมติเห็นชอบตามข้อเสนอของกระทรวงการคลัง เรื่องมาตรการภาษีเพื่อส่งเสริมเกษตร ชุมชนและทุนมนุษย์ หรือช้อปช่วยชาติ เพื่อใช้สนับสนุนให้เกิดการใช้จ่ายสินค้าในช่วงปลายปี กับสินค้า 3 ประเภท ได้แก่ สินค้า OTOP หนังสือ และสินค้าประเภทยางรถยนต์ โดยสามารถนำหลักฐานการซื้อสินค้าดังกล่าวไปหักลดหย่อนในการคำนวณภาษีเงินได้บุคคลธรรมดาตามจำนวนที่จ่ายจริง แต่ไม่เกิน 15,000 บาท โดยเป็นการซื้อระหว่างวันที่ 15 ธันวาคม 2561 ถึง 16 มกราคม 2562 
ส่วนของสินค้า OTOP สามารถซื้อได้ทุกประเภทผลิตภัณฑ์แต่ต้องเป็นผลิตภัณฑ์ที่ได้รับตราสัญลักษณ์ OTOP จากกรมการพัฒนาชุมชนและต้องมีใบเสร็จรับเงินหรือใบกำกับภาษีเต็มรูปแบบโดยระบุชนิดสินค้า OTOP ให้ชัดเจน 
สำหรับหนังสือ จะครอบคลุมหนังสือที่เป็นตัวเล่มทั้งภาษาไทยและภาษาต่างประเทศ รวมไปถึงหนังสือที่อยู่ในรูปแบบของอิเล็กทรอนิกส์หรือ E-Book แต่จะไม่รวมนิตยสารและหนังสือพิมพ์ โดยจะต้องซื้อจากผู้ประกอบการที่เป็นบริษัทหรือห้างหุ้นส่วนนิติบุคคล และจะต้องมีหลักฐานการซื้อสินค้าเป็นใบเสร็จรับเงินหรือใบกำกับภาษีแบบเต็มรูปแบบ 
รวมไปถึงการเปลี่ยนยางรถสำหรับยางล้อรถยนต์ ยางล้อรถจักรยานยนต์ และยางล้อรถจักรยาน จะต้องซื้อยางที่ผลิตจากพาราของการยางแห่งประเทศไทย โดยจะมีการออกเป็นคูปองให้กับผู้ซื้อยาง 1 ใบ ต่อยาง 1 เส้น